Πεζοπόροι Χαλανδρίου "Ευριπίδης"

Σάββατο 26 Αυγούστου – Δευτέρα 28 Αυγούστου 2023: Ανάβαση στο Μυθικό Βουνό, τον Όλυμπο
2023-08-26 - 2023-08-28
Το ιερό βουνό, ο Όλυμπος είναι ορόσημο της ελληνικής μυθολογίας, εκτείνεται επιβλητικό ανάμεσα από τη Μακεδονία και τη Θεσσαλία. Με πλούσια χλωρίδα και πανίδα ανακηρύχθηκε το 1938 ως ο πρώτος Εθνικός Δρυμός της Ελλάδος. Ψηλές κορυφές και βαθιές χαράδρες είναι το κύριο χαρακτηριστικό του Ολύμπου. Το μοναδικό οικοσύστημα του φιλοξενεί πάνω από 1.500 είδη φυτών, δεκάδες είδη άγριων ζώων, καθώς και σπάνια πουλιά.

Κυριακή 20 Αυγούστου 2023: Συμμετοχή στον αγώνα «4ο ΚΡΕΚΟΝΙΑΝ ΑΓΩΝ»
2023-08-20 00:00 (Europe/Athens)
Η διοργάνωση έχει πάρει το όνομά της από την λέξη «κρεκονιά», η οποία στη γλώσσα των τοπικών μαστόρων σημαίνει η οικοδομική τέχνη, η μαστοριά, λόγω της πασίγνωστης παράδοσής τους, με τους περίφημους Λαγκαδινούς χτιστάδες. Η διοργάνωση περιλαμβάνει αγώνες δρόμου 5 χλμ και 15χλμ. Θερμά συγχαρητήρια στους δρομείς μας για την εξαιρετική παρουσία τους!!!

Σάββατο 29 - Κυριακή 30 Ιουλίου 2023: Συμμετοχή της Αγωνιστικής Ομάδας στον 6ο Αγώνα «Στα Χνάρια των Ηρώων»
2023-07-29 - 2023-07-30
Ο αγώνας διεξάγεται προς τιμήν των Ελλήνων, οι οποίοι υπό την ηγεσία του βασιλιά της Σπάρτης, Λεωνίδα, με τους 300 επίλεκτους Λάκωνες που τον συντρόφεψαν, τους Θεσπιείς, τους Θηβαίους, τους Τεγεάτες, τους Αρκάδες, τους Μαντινείς, τους Μυκηναίους, τους Φλειάσιους (Νεμεάτες), τους Κορινθίους και τους Λοκρούς, όλοι μαζί περίπου 7.000 άνδρες, πολέμησαν ηρωικά τον στρατό της Περσικής Αυτοκρατορίας. Έπεσαν προδομένοι, αλλά όρθιοι, να καταυγάζουν με τη θυσία τους την αιώνια πίστη στον αγώνα για την ελευθερία.

Παρασκευή 15 – Κυριακή 17 Ιουλίου 2023: Η Ομάδα Κορυφών κατακτά το Βόρα
2023-07-15 - 2023-07-17
Η ψηλότερη κορυφή του Βόρα είναι ο προφήτης Ηλίας 2.524 μέτρα. Το βουνό καλύπτεται από πυκνά δασωμένες κοιλάδες και δάση δρυός, οξιάς και πεύκης. Την 2η ημέρα η Ομάδα Κορυφών θα πεζοπορήσει στα Λουτρά Πόζαρ και τον καταρράκτη Κουνουπίτσας στην Αριδαία, ύψους 12 μέτρων.

Σάββατο 15 Ιουλίου 2023: Πάμε θέατρο στην παράσταση «Το Αταίριαστο Ζευγάρι» του Neil Simon
2023-07-15
Πρόκειται για μία διαχρονική κωμωδία που μέσα από έξυπνους διαλόγους προβάλλει τα ερωτηματικά τα οποία είναι καθημερινά για τις προσωπικές σχέσεις. Μία τρυφερή και συνάμα κωμική ματιά πάνω στη φιλία, στον έρωτα, στις σχέσεις γυναικών μέσα στο γάμο…. Αλλά και μετά από αυτόν!

Κυριακή 9 Ιουλίου 2023: Ποταμοδιάσχιση στο Φαράγγι Στρόπωνες στην Εύβοια και μπάνιο στην παραλία Χιλιαδού
2023-07-09
Η πεζοπορία θα ξεκινήσει από το γραφικό χωριό Στρόπωνες μέσα στο ομώνυμο εντυπωσιακό φαράγγι. Πρόκειται για μια εύκολη, ακόμα και για αρχάριους, διαδρομή 9 χλμ, κάτω από την σκιά των αιωνόβιων πλατανιών. Η ομάδα θα πεζοπορήσει δίπλα στους μαιάνδρους που σχηματίζει η κοίτη του ποταμού, ανάμεσα στους κατακόρυφους, απόκρημνους βράχους και τα δροσερά, τρεχούμενα νερά του Στροπωνιάτη. Το νερό κατά τους καλοκαιρινούς μήνες είναι λιγοστό και απόλυτα ασφαλές για την ποταμοδιάσχιση.
Στο τέλος της ποταμοδιάσχισης η ομάδα θα καταλήξει στην πανέμορφη χρυσαφένια παραλία της Χιλιαδούς όπου θα απολαύσει τα γαλαζοπράσινα νερά της. Τα βράχια που είναι σπαρμένα μέσα και έξω από τη θάλασσα και η πυκνή βλάστηση με πλατάνια, καστανιές και φτέρες, συνθέτουν ένα ειδυλλιακό τοπίο.

Κυριακή 11 Ιουνίου 2023 : Η Αγωνιστική Ομάδα θα τρέξει στον αγώνα Argithea Mountain Race
2023-06-11
Η Αγωνιστική ομάδα του συλλόγου μας θα τρέξει τον αγώνα 10 χλμ. που θα διεξαχθεί την Κυριακή 11 Ιουνίου 2023 στην Αργιθέα Καρδίτσας, το Argithea Mountain Race. Πρόκειται για την διεξαγωγή αγώνων 21 χλμ, 10 χλμ., 5 χλμ. και 1 χλμ. ανάμεσα στις ομορφιές που αναδεικνύονται από τις κορυφές Τσμί 1.911 μ., Ντελιδίμι 2.163 μ., Βουτσικάκι 2.152 μ., Καζάρμα 1.977 μ. και Καράβα 2.184 μ..

Κυριακή 4 Ιουνίου 2023: Πεζοπορία στον Καταρράκτη της Ραπεντώσας
2023-06-04
Θα ξεκινήσουμε την πεζοπορία μας από το Φράγμα μέσα στο πανέμορφο φαράγγι με τελικό προορισμό τον Καταρράκτη της Ραπεντώσας. Πρόκειται για μια εκπληκτική διαδρομή 5 χλμ., μέσα από το ποτάμι, μέχρι τα κρυστάλλινα νερά του καταρράκτη. Όσοι συμμετέχοντες επιθυμούν, μπορούν να κολυμπήσουν στα δροσερά νερά της λίμνης.
Σημείο συνάντησης : 09:45 πμ. στο Φράγμα της Ραπεντώσας

Κυριακή 14 Μαΐου 2023 : Rappel και πεζοπορία στο Φαράγγι Τσαγκαράκι στην Εύβοια
2023-05-14
Είναι μια περιπέτεια που συνδυάζει την επαφή με την φύση με ποικίλες μορφές άθλησης και άφθονη δόση αδρεναλίνης αλλά ταυτόχρονα με υψηλό βαθμό ασφάλειας.
Το Rappel είναι καταρρίχηση με αναρριχητικό εξοπλισμό. Η δράση θα γίνει με την καθοδήγηση των έμπειρων και πιστοποιημένων συνεργατών της ομάδας της Extreme Tours, οι οποίοι θα μας διαθέσουν και τον κατάλληλο εξοπλισμό.
Λεπτομέρειες rappel :
Αριθμός καταβάσεων rappel : 9
Μέγιστη κατάβαση : 24 μέτρα
Μήκος : 1 χλμ.
Χρόνος πρόσβασης έως την είσοδο : 1 ώρα
Χρόνος διάσχισης : 5 – 5½ ώρες
Συνολικός χρόνος : 6½ – 7 ώρες

Κυριακή 14 Μαΐου 2023 : 6η Διάσχιση Ρεματιάς Χαλανδρίου – Πεντέλης
2023-05-14
Η πεζοπορία θα ξεκινήσει, όπως κάθε χρόνο, από την σπηλιά Νταβέλη, και οι συμμετέχοντες θα κατηφορίσουν από τον «Δρόμο Λιθαγωγίας» προς την Νέα Πεντέλη, όπου θα εισέλθουν στην Ρεματιά και θα περπατήσουν για λίγο στην παραρεμάτιο Μελισσίων. Θα διασχίσουν στο γεφυράκι της οδού Ασκληπιού που κατασκευάστηκε το 1870 και την πεντάτοξη μαρμάρινη γέφυρα της Δούκισσας της Πλακεντίας (στα όρια Μελισσίων- Βριλησσίων) της ιδίας χρονολογίας. Στο σημείο εκείνο θα κατέβουν και πάλι στη Ρεματιά μέχρι τα Βριλήσσια.
Το τέλος της διαδρομής είναι στην παραρεμάτιο Βριλησσίων. Όλη η διαδρομή από την σπηλιά Νταβέλη και μέχρι τα Βριλήσσια θα διαρκέσει περίπου 3,5 ώρες μαζί με τις στάσεις. Το μήκος της διαδρομής είναι περίπου 8,5χλμ. και θα ξεκινήσει από υψόμετρο 720 μέτρα όπου θα φτάσει στα 250 μέτρα στα Βριλήσσια.

Κυριακή 7 Μαΐου 2023: Συμμετοχή της Αγωνιστικής Ομάδας στο «Μονοπάτι της Εκεχειρίας» στην Ολυμπία
2023-05-07
Πρόκειται για μια διαδρομή 50 χλμ. η οποία φέρνει στο προσκήνιο τα ιδανικά του σεβασμού στον άνθρωπο και το ιερό δικαίωμα στην ειρήνη. Στον τόπο όπου γεννήθηκαν οι Ολυμπιακοί Αγώνες και κάθε τέσσερα χρόνια οι αρχαίοι Έλληνες ενώνονταν για να τιμήσουν τους θεούς τους, η Συμπολιτεία Ολυμπίας διοργάνωνε τον «Δρόμο της Εκεχειρίας». Τον δρόμο που οδηγεί από την Αρχαία Ήλιδα (διοργανώτρια των αρχαίων Ολυμπιακών αγώνων) στην Αρχαία Ολυμπία (τόπο τέλεσης των αγώνων). Τον δρόμο που οδηγεί από την Εκεχειρία στην Ειρήνη. Κάθε δρομέας γίνεται αγγελιαφόρος αυτού του σημαντικού μηνύματος για την Ειρήνη!
Οι σύγχρονοι κάτοικοι, απόγονοι των αρχαίων Ηλείων, υποδέχονται τους δρομείς, «Κήρυκες της Εκεχειρίας», αλλά και τους περιπατητές με δροσερό νερό και με παραδοσιακά προϊόντα.

Κυριακή 30 Απριλίου – Δευτέρα 1η Μαΐου 2023: Διήμερο στα Ιωάννινα και Rafting στο Άραχθο ποταμό
2023-04-30 - 2023-05-01
1η Ημέρα : Ιωάννινα
Την Κυριακή 30 Απριλίου θα περπατήσουμε στην «πόλη των θρύλων», τα Ιωάννινα, και θα γνωρίσουμε τα μοναδικά αξιοθέατα της, τα οποία προσφέρουν την αίσθηση μιας άλλης εποχής, γεμάτης μυστικά και θρύλους. Θα περιηγηθούμε στα εντυπωσιακά κτήρια της, όπως η Οικία Χουσείν Ματέι, το Οθωμανικό Τέμενος του Βελή Πασά και ολόκληρο το ιστορικό κέντρο των Ιωαννίνων, το οποίο απεικονίζει την πολυπολιτισμική επικράτεια που είχε η πόλη, την συνύπαρξη του χριστιανικού, ισλαμικού και του εβραϊκού στοιχείου που έχει αφήσει έντονες μνήμες και καταγραφές.
Θα θαυμάσουμε την υδάτινη «κυρά», την λίμνη Παμβώτιδα, με τα ακύμαντα νερά και το μικρό νησάκι της, το οποίο αποτελεί ένα φυσικό μνημείο, που γύρω του ζει και αναπνέει ολόκληρη η πόλη. Θα επισκεφτούμε το επιβλητικό Κάστρο των Ιωαννίνων, το οποίο, σύμφωνα με ιστορικές μαρτυρίες, χτίστηκε επί Αυτοκράτορα Ιουστινιανού του Α’, το 528 μ.Χ., και στο μεγαλύτερο μέρος του είναι έργο της εποχής της Οθωμανικής Αυτοκρατορίας, με ενσωματωμένα παλαιότερα βυζαντινά στοιχεία.
Θα διαμείνουμε σε ένα από τα καλύτερα ξενοδοχεία της περιοχής, στο 5άστερο EPIRUS Palace.
2η Ημέρα : Rafting στον ποταμό Άραχθο στα Τζουμέρκα
Μετά το πρωινό μας θα αναχωρήσουμε για τα όμορφα Τζουμέρκα. Η ομάδα του rafting θα διασχίσει τον θρυλικό ποταμό Άραχθο, ο οποίος θεωρείται ως ένας από τους πλέον συναρπαστικούς και ιδανικούς ποταμούς για αθλητικές δραστηριότητες. Η άγρια ομορφιά του τοπίου θα συναρπάσει όλους τους συμμετέχοντες. Το rafting θα γίνει με την καθοδήγηση των έμπειρων και πιστοποιημένων συνεργατών της ομάδας της Alpine Zone, οι οποίοι θα μας διαθέσουν και τον κατάλληλο εξοπλισμό.
Λεπτομέρειες rafting :
Διαδρομή: Γέφυρα Αμπελοχωρίου (Πολιτσά) – Γέφυρα Πλάκας.
Διάρκεια: 2 ώρες
Βαθμός δυσκολίας:III w.w.
Ενδείκνυται για αρχάριους.
Όσοι συμμετέχοντες δεν επιθυμούν να κάνουν rafting, θα έχουν την δυνατότητα να περιηγηθούν στις ομορφιές της περιοχής, όπως είναι το θρυλικό γεφύρι της Πλάκας, που είναι το μεγαλύτερο μονότοξο γεφύρι των Βαλκανίων, να περπατήσουν σε μια διαδρομή διάρκειας 1 χλμ έως την Μονή Μουχουστίου, η οποία βρίσκεται μέσα σε ένα φυσικό σκηνικό απαράμιλλης ομορφιάς στην δασώδη βουνοπλαγιά ή να πιούν καφέ.

Κυριακή 2 Απριλίου 2023: Πεζοπορία στην Παύλιανη
2023-04-02 00:00
Θα ξεκινήσουμε την πεζοπορία μας από το καταφύγιο της Οίτης, στην καρδιά του επιβλητικού ελατοδάσους,ακολουθώντας ένα μονοπάτι με φανταστική θέα και θα καταλήξουμε στο ψυχαγωγικό πάρκο της Παύλιανης.
Όσοι από τους φίλους μας δεν συμμετέχουν στην πεζοπορία, μπορούν να απολαύσουν τις ομορφιές του πάρκου, το οποίο κρύβει ευχάριστες εκπλήξεις για μικρούς και μεγάλους όπως αιώρες και κούνιες που αιωρούνται πάνω από το ποτάμι, γήπεδο βόλεϊ, μπάσκετ, τραμπολίνα , δεντρόσπιτα, κ.α. Από τις πιο ξεχωριστές και πρωτότυπες εμπειρίες είναι το πέρασμα με χειροκίνητο τελεφερίκ (τροχαλία) πάνω από τον ποταμό.
Η εκδρομή θα ολοκληρωθεί με πικ-νικ κάτω από τα έλατα του πάρκου. Εναλλακτικά, οι ταβέρνες της Άνω & Κάτω Παύλιανης φημίζονται για το εξαιρετικό φαγητό τους.
Πληροφορίες Διαδρομής :
Απόσταση Πεζοπορίας: 7,5 χλμ
Βαθμός Δυσκολίας : 1
Θετική υψομετρική : 320 μ.
Ώρες πορείας: 3 – 3,5 ώρες μαζί με τις στάσεις.

25 & 26 Μαρτίου 2023: Διήμερη εκδρομή στα Τρίκαλα και στα Μετέωρα
2023-03-25 - 2023-03-26
Το Σάββατο 25/03 θα περιηγηθούμε στα Μετέωρα, σε ένα από τα πιο ιδιαίτερα γεωλογικά μνημεία του κόσμου, τα οποία εδώ και αιώνες διατηρούν την θρησκευτική και μοναστική παράδοσή τους. Θα επισκεφθούμε δύο από τις σημαντικότερες μονές των Μετεώρων. Την Ιερά Μονή του Οσίου Βαρλαάμ, η οποία δημιουργήθηκε στις αρχές του 16ου αι, και την Ιερά Μονή Μεγάλου Μετέωρου, το οποίο είναι το παλαιότερο και μεγαλύτερο μοναστήρι των Μετεώρων.
Στην συνέχεια θα περπατήσουμε στην πανέμορφη Καλαμπάκα και το απόγευμα στο κέντρο των Τρικάλων για φαγητό, καφέ και βραδινή βόλτα. Θα διανυκτερεύσουμε στο 4 αστέρων ξενοδοχείο ΑΜΑΛΙΑ.
Την Κυριακή 26/03 θα επισκεφτούμε την Παλαιοκαρυά, όπου υπάρχει η ομώνυμη χαράδρα, με το μονότοξο γεφύρι το οποίο ξεπροβάλει σε ένα βραχώδες στένωμα, και τον διπλό καταρράκτη, όπου ρέουν τα κρυστάλλινα νερά του μικρού ποταμού Παλαιοκαρίτη. Στην Πύλη, το χωριό-πόρτα με τις 4 γέφυρες, στη είσοδο του φαραγγιού προς τα ορεινά της Πίνδου, θα θαυμάσουμε το πέτρινο τοξωτό γεφύρι του Αγίου Βησσαρίωνα, το οποίο χτίστηκε τον 15ο αι. Επίσης, θα επισκεφτούμε τον βυζαντινό Ιερό Ναό Πόρτα-Παναγιά, ο οποίος χτίστηκε τον 13ο αι., και είναι ένας από τους τρεις σταυρεπίστεγους ναούς στον Θεσσαλικό χώρο. Θα πιούμε καφέ και θα φάμε δίπλα στο ποτάμι και στις 16:00 θα πάρουμε τον δρόμο της επιστροφής.

Κυριακή 12 Μαρτίου 2023: Πεζοπορία για γυναίκες στην Πεντέλη
2023-03-12
Πεζοπορήσαμε σε ένα από τα πιο όμορφα μονοπάτια της Βόρειας Πεντέλης, στην περιοχή του Διονύσου. Περπατήσαμε μέσα στην καρδιά του αιωνόβιου δάσους του Διονύσου, επισκεφτήκαμε την υπαίθρια έκθεση μαρμάρινων γλυπτών, το ανοιχτό μουσείο λατομικής τέχνης και τα εκκλησάκια Αγ. Λουκάς, Αγ. Νικήτας και Προφήτης Ηλίας, όπου ανάψαμε ένα κεράκι στην μνήμη των αδικοχαμένων ψυχών του σιδηροδρομικού δυστυχήματος στα Τέμπη.

Κυριακή 19 Φεβρουαρίου 2023 : Πεζοπορία στο Αρκουδόρεμα - Μαίναλο
2023-02-19 00:00
Αρχικός προορισμός μας ένα από τα πιο όμορφα ορεινά χωριά της Αρκαδίας, το χωριό Χρυσοβίτσι, το οποίο βρίσκεται σε υψόμετρο 1073μ. σε μια πλαγιά του Μαίναλου κατάφυτη από έλατα. Το ιστορικό αυτό χωριό θεωρείται ότι χτίστηκε τον 15ο αιώνα, και έχει ιδιαίτερη διασύνδεση με την Επανάσταση του 1821, όπου έδρευε το γραφείο του Θεόδωρου Κολοκοτρώνη
Θα ξεκινήσουμε την πανέμορφη διαδρομή μας, διασχίζοντας το μονοπάτι με το μπλε τετράγωνο, μέχρι το ιστορικό διατηρητέο εκκλησάκι του 1719 μ.χ., την Παναγιά Αρκουδορέματος. Μια μικρή στάση για να θαυμάσουμε έναν, όπως θεωρείται, από τους πιο ιερούς χώρους της Αρκαδίας και στην συνέχεια θα εισέλθουμε στο μονοπάτι του Αρκουδορέματος. Ένα μονοπάτι απαράμιλλης φυσικής ομορφιάς, ίσως το πιο όμορφο στο Μαίναλο.
Αν το επιτρέψουν οι καιρικές συνθήκες – και το επίπεδο του νερού στο ρέμα είναι χαμηλό – θα πεζοπορήσουμε μέχρι τα 2 πρώτα μικρά καταρρακτάκια και θα επιστρέψουμε στη πηγή για να μας παραλάβει το πούλμαν.
Θα ολοκληρώσουμε την εξόρμηση μας, με φαγητό μας, για όσους το επιθυμούν, σε παραδοσιακή ταβέρνα, στο χωριό Χρυσοβίτσι με ελεύθερο μενού.
Πληροφορίες Διαδρομής :
Απόσταση Πεζοπορίας: 7 χλμ
Βαθμός Δυσκολίας : 1
Θετική υψομετρική : 260 μ.
Ώρες πορείας: 3,5 μαζί με τις στάσεις.

Κυριακή 22 Ιανουαρίου 2023: Πεζοπορία στην Πάρνηθα
2023-01-22 00:00
Θα διασχίσουμε ένα εκπληκτικό μονοπάτι μέσα στο ελατόδασος της Πάρνηθας σε μια κυκλική διαδρομή 8 χλμ, με 300 μ. υψομετρική, γύρω από τις ψηλές κορυφές Καραβόλα και Όρνιο. Όλοι οι φίλοι και συνοδοιπόροι είναι ευπρόσδεκτοι!!!

Παρασκευή 6 Ιανουαρίου 2023: Θεοφάνεια στο Ναύπλιο
2023-01-06
Ο Πεζοπόροι Χαλανδρίου «Ο Ευριπίδης» υποδεχόμαστε την νέα χρονιά γιορτάζοντας τα Θεοφάνεια στο πανέμορφο Ναύπλιο. Θα παρακολουθήσουμε τον αγιασμό των υδάτων και την ρίψη του Τίμιου Σταυρού στο λιμάνι της Ναυπλίου. Θα επισκεφτούμε το Παλαμήδι και θα πεζοπορήσουμε μέχρι την παραλία της Αρβανιτιάς από το πλακόστρωτο μονοπάτι δίπλα στην θάλασσα. Στην συνέχεια θα απολαύσουμε τα γραφικά σοκάκια της πόλης και θα έχουμε ελεύθερο χρόνο για καφέ και φαγητό.

Σάββατο 18 Δεκεμβρίου 2022: Χριστουγεννιάτικος Χορός
2022-12-18
Το Σάββατο στις 17 Δεκεμβρίου θα γιορτάσουμε όλοι μαζί στον Χριστουγεννιάτικο Χορό που διοργανώνει ο σύλλογος μας στο μουσικό μεζεδοπωλείο «Τσατσαράκι». Θα διασκεδάσουμε σε ένα ζεστό περιβάλλον με ζωντανή μουσική και εκλεκτούς μεζέδες.

Κυριακή 18 Δεκεμβρίου 2022 : Συμμετοχή στον 2ο Νυχτερινό Αγώνα Δρόμου «Chalandri Run The Christmas Night»
2022-12-18
Ο Σύλλογος Πεζοπόροι Χαλανδρίου «Ο Ευριπίδης» συμμετείχε στην μεγάλη γιορτή του Χαλανδρίου στον 2o Νυχτερινό Αγώνα Δρόμου Χαλανδρίου «Chalandri Run The Christmas Night». Τα μέλη μας συμμετείχαν ως δρομείς αλλά και ως εθελοντές στην διοργάνωση, η οποία πραγματοποιείτε από την Διεύθυνση Παιδείας, Αθλητισμού & Νέας Γενιάς του Δήμου Χαλανδρίου.

Κυριακή 11 Δεκεμβρίου 2022: Πεζοπορία στην Αγόριανη – Πολύδροσο στον Παρνασσό
2022-12-11 00:00
Θα διασχίσουμε ένα εκπληκτικό αρχαίο μονοπάτι, πνιγμένο κυριολεκτικά στα έλατα και στα πλατάνια, που ξεκινά από την Αγόριανη, διασχίζει τμήμα του βόρειου Παρνασσού, για να καταλήξει στις πηγές του Βοιωτικού Κηφισού.
Θα κάνουμε στάση σε αυτή την καταπληκτική τοποθεσία με την φυσική ομορφιά και τα αναβλύζοντα νερά. Δίπλα στις πηγές βρίσκονται και τα ερείπια του Βυζαντινού ναού της Παλιοπαναγιάς ή Παναγίας Ελεούσας που χτίστηκε τον 6ο-7ο αι. μ.Χ.
Στη διαδρομή μας θα στολίσουμε ένα έλατο με οικολογικά στολίδια σαν Χριστουγεννιάτικο δέντρο?. Βάλτε την φαντασία σας και φέρτε από ένα στολιδάκι✨?
Η πεζοπορία μας θα ολοκληρωθεί στην Πολύδροσο, η οποία είναι στους βόρειους πρόποδες του Παρνασσού σε υψόμετρο 380μ. Ένα χωριό παραδεισένιο που σίγουρα μαγεύει τον επισκέπτη με την πρώτη κιόλας ματιά. Εκεί θα έχουμε την δυνατότητα να φάμε και να ξεκουραστούμε στην όμορφη πλατεία με τα πλατάνια, στην οποία βρίσκεται ο ναός της Κοιμήσεως της Θεοτόκου και η περίφημη τριπλή πέτρινη βρύση.
Διαδρομή : Συνολικά 11χλμ. (κατηφορική)
Yψομετρική : 250μ.
Βαθμός δυσκολίας : 1
Διάρκεια : περίπου 5 ώρες
Τα πρώτα 2.5 χλμ έχουν μια μικρή ανηφορική κλίση με 250 υψομετρική διαφορά. Τα επόμενα 2 χλμ είναι σχεδόν ευθεία με μια μικρή κατηφόρα και ανηφόρα και τα υπόλοιπα 6.5 χλμ είναι κατηφορικά μέ 600μ αρνητική υψομετρική.

Κυριακή 27 Νοεμβρίου 2022: Πεζοπορία στην «Κορινθιακή Ελβετία».
2022-11-27
Πρόκειται για μια τεχνητή ορεινή λίμνη που η κατασκευή της ολοκληρώθηκε στα τέλη της δεκαετίας του 1990 και βρίσκεται σε υψόμετρο 900 μ. Η λίμνη Δόξα θεωρείται μια από τις ομορφότερες ορεινές λίμνες της Ελλάδας, καθώς τα χειμερινά χρώματα του δάσους που καθρεφτίζονται στα σμαραγδένια νερά της δημιουργούν ένα μοναδικό τοπίο.
Θα χωριστούμε σε δύο ομάδες και θα κάνουμε δύο διαφορετικές διαδρομές.
1η διαδρομή : Η μία ομάδα θα πεζοπορήσει δίπλα στα γαλαζοπράσινα νερά της λίμνης Δόξα. Στο κέντρο της λίμνης υπάρχει το πανέμορφο εκκλησάκι του Αγίου Φανουρίου, το οποίο επικοινωνεί με τη στεριά με μια στενή εδαφική λωρίδα, και στο βυθό της διακρίνονται τα ερείπια του παλιού μοναστηριού του Αγίου Γεωργίου. Επίσης, η ομάδα θα επισκεφτεί το νέο Μοναστήρι του Αγίου Γεωργίου, ένα επιβλητικό κτίσμα του 17ου αιώνα.
Πρόκειται για μια εύκολη κυκλική διαδρομή 6χλμ. χωρίς υψομετρική διαφορά.
2η διαδρομή : Η δεύτερη ομάδα θα πεζοπορήσει σε ένα από τα πιο όμορφα μονοπάτια της ορεινής Πελοποννήσου. Θα ξεκινήσει από τις όχθες της λίμνης Δόξα και θα ανέβει προς τα Αρσάνια Όρη (Χελμός). Πρόκειται για μια διαδρομή που θα διασχίσει ένα πυκνό δάσος από έλατα στην ανάβαση και θα συνεχίσει στο καταπληκτικό δρυόδασος στην κατάβαση. Κατά την διάρκεια της διαδρομής η εντυπωσιακή θέα της λίμνης, του οροπεδίου Φενεού και της Ντουρντουβάνας στα αριστερά κόβει πραγματικά την ανάσα. Ένα μέρος της διαδρομής έχει πρόσφατα δημιουργηθεί από το Ermis Trail.
Πρόκειται για μια διαδρομή 11χλμ με υψομετρική 550μ. και βαθμό δυσκολίας 1+.

Κυριακή 20 Νοεμβρίου 2022 : Πεζοπορία στο Menalon Trail Μαγούλιανα – Βαλτεσίνικο (Τμήμα 7)
2022-11-20
Θα ξεκινήσουμε από το γραφικό χωριό, Μαγούλιανα το οποίο βρίσκεται στα 1.365μ. ύψος. Το χωριό γαντζωμένο αμφιθεατρικά σε μια εκπληκτικής ομορφιάς πλαγιά δεσπόζει αιώνες τώρα, καταμαρτυρώντας το ένδοξο ιστορικό παρελθόν του που φτάνει στα χρόνια της τουρκοκρατίας. Θα διασχίσουμε το χωριό από μικρά δρομάκια προς την Λάστα, σε ένα μεγάλο διάσελο με πανοραμική θέα, κυκλωμένο από πέτρινα αλώνια. Στην διαδρομή θα δούμε το παλιό σανατόριο, γνωστό και ως «Ξενώνας της Μάννας», και την εκκλησία Άγιοι Πάντες. Από ένα σημείο και μετά θα πεζοπορήσουμε παράλληλα με την κοίτη ενός μικρού ποταμού, θα διασχίσουμε μια τσιμεντένια γέφυρα και θα κατευθυνθούμε προς τα Καμίνια, μια ωραία μικρή εσωτερική λεκάνη, κρυμμένη στην ποδιά του Βαλτεσινίκου.
Θα καταλήξουμε για ελεύθερο χρόνο και φαγητό στο πανέμορφο Βαλτεσίνικο, στο «μπαλκόνι» του Μαίναλου, το οποίο είναι χτισμένο σε υψόμετρο 1.118μ. σε μία πλαγιά του βόρειου Μαινάλου και αποτελεί έναν από τους πιο ορεινούς οικισμούς της Αρκαδίας.
Διαδρομή : Συνολικά 7χλμ.
Yψομετρική : 150μ.
Βαθμό δυσκολίας : 1

Κυριακή 13 Νοεμβρίου 2022: Συμμετοχή της Αγωνιστικής Ομάδας στον 39ο Αυθεντικό Μαραθώνιο της Αθήνας
2022-11-13
Οι δρομείς θα ξεκινήσουνε από τον Μαραθώνα και θα ακολουθήσουν της αυθεντική διαδρομή που ακολούθησε ο Αρχαίος Έλληνας ημεροδρόμος, με τερματισμό το Παναθηναϊκό Στάδιο. Καλή επιτυχία σε όλους τους δρομείς και ιδιαίτερα στα μέλη της αγωνιστικής ομάδας του συλλόγου μας!!!

Σάββατο 12 Νοεμβρίου 2022: Οι Πεζοπόροι πάνε θέατρο στα «Μαθήματα Κωμωδίας»
2022-11-12
Θα παρακολουθήσουμε την θεατρική παράσταση «Μαθήματα Κωμωδίας» στο θέατρο «Μικρό Παλλάς» στην Αθήνα. Πρόκειται για μια ξεκαρδιστική κωμωδία που εμπνέεται από τις μεθόδους εκπαίδευσης πάνω στην κωμωδία και αποτελεί ένα μάθημα γελοιοποίησης όλων όσων μας βασανίζουν.

Κυριακή 23 Οκτωβρίου 2022: Ανάβαση στο Όρος Βαρδούσια
2022-10-23
Τα Βαρδούσια (ή Κόρακας) είναι σύμπλεγμα βουνών που περιλαμβάνει το νοτιότερο άκρο της Πίνδου στη Στερεά Ελλάδα. Υψώνεται στα βορειοδυτικά της Φωκίδας, με ένα μικρό τμήμα του όρους να επεκτείνεται και στη Φθιώτιδα. Είναι το δεύτερο υψηλότερο βουνό της Ρούμελης μετά την Γκιώνα, με ύψος που φτάνει τα 2.495 μέτρα (κορυφή Κόρακας).
Η ονομασία Βαρδούσια – από τη σλαβική λέξη Βαρδούσι που σημαίνει βουνό – αντικατέστησε το αρχαίο όνομα Ανεμιστός που ταιριάζει απόλυτα με το ότι τα νερά που τρέχουν προς το οροπέδιο Κουφόλακα από τις κορφές Κάτω και Πάνω Ψηλό, σκορπάνε με τον αέρα, δηλαδή ανεμίζονται .
Η ορειβατική διαδρομή ξεκίνησε από το ορειβατικό καταφύγιο του ΠΟΑ στη θέση “Πιτιμάλικο” και για να ολοκληρωθεί χρειάστηκαν 6 χλμ με 520μ θετική υψομετρική.

Κυριακή 16 Οκτωβρίου 2022: Πεζοπορία στην Φλαμπουρίτσα
2022-10-16
Θα πεζοπορήσουμε σε ένα μαγευτικό μονοπάτι και θα διασχίσουμε ρυάκια, θα περπατήσουμε ανάμεσα σε άπειρα πανύψηλα έλατα παράλληλα στον ποταμό Σύθα σε μια διαδρομή που κυκλώνεται από εντυπωσιακές κορυφές.
Η χαράδρα της Φλαμπουρίτσας αποτελεί το φυσικό σύνορο μεταξύ της Μεγάλης και της Μικρής Ζήρειας (Όρος Κυλλήνη), στην ορεινή Κορινθία, με τον ποταμό Σύθα να τη διασχίζει για να καταλήξει στο Ξυλόκαστρο. Στην έξοδό της, βρίσκεται ένα πανέμορφο λιβάδι με τις πηγές του ποταμού. Η χαράδρα της Φλαμπουρίτσας μαζί με τις κορυφές της Ζήρειας είναι προστατευόμενες περιοχές από τη συνθήκη Natura 2000 ως περιοχές ιδιαίτερου περιβαλλοντικού ενδιαφέροντος που χρήζουν προστασίας λόγω των αρκετών ενδημικών αλλά και τοπικών ενδημικών φυτών που φιλοξενεί.

Κυριακή 9 Οκτωβρίου 2022: Πεζοπορία στον Κουβαρά
2022-10-09
Θα πεζοπορήσουμε μέσα στο πυκνό πευκοδάσος και θα χαρούμε ένα από τα μαγευτικότερα φυσικά θεάματα του τόπου μας και της Αττικής. Ανεβαίνοντας από τα μονοπάτια στα πιο ψηλά σημεία του δάσους η θέα στις πλαγιές μοιάζει με μια πράσινη θάλασσα από πεύκα και η γαλάζια θάλασσα που κυριαρχεί στο βάθος, ταξιδεύουν το βλέμμα όσο πάει.
Επίσης, θα επισκεφτούμε την επιβλητική Μονή Μεταμορφώσεως του Σωτήρος. Η Μονή μοιάζει να είναι βγαλμένη από παραμύθι, είναι σαν τα μοναστήρια που συναντά κανείς στο Άγιο Όρος, με ένα περίκλειστο κάστρο και ένα εσωτερικό κτήμα, στο κέντρο του οποίου είναι χτισμένη μια μεγάλη εκκλησία. Η διαδρομή είναι 7,5 χλμ κυκλική με υψομετρική 150μ.
Η πεζοπορία θα ολοκληρωθεί σε μια από τις ξακουστές ταβέρνες στα Καλύβια!

Σάββατο 8 Οκτωβρίου 2022: Η Ομάδα Κορυφών κατακτά την Κορυφή Δέλφι στην Δίρφυ
2022-10-08
Η Δίρφυς είναι η σημαντικότερη και πιο εντυπωσιακή οροσειρά της κεντρικής Εύβοιας! Η κύρια κορυφή της Δίρφυος, το Δέλφι φτάνει τα 1.743 μέτρα και είναι ευδιάκριτη από ολόκληρη τη Στερεά Ελλάδα. Είναι άγρια και απότομη και, με εξαίρεση τα βουνά της Κρήτης, είναι η ψηλότερη κορυφή της νησιωτικής Ελλάδας. Κατά την αρχαιότητα λέγεται ότι στο Δέλφι έστεκε ο ναός της Διρφύας Ήρας, σε ανάμνηση του γάμου της με τον Δία, που είχε γίνει εκεί. Το όρος Δίρφυς ήταν αφιερωμένο σε αυτήν, γι’ αυτό ονομαζόταν «Διρφύα ή Ουράνια Ήρα». Η Ομάδα ξεκίνησε την πορεία της προς τη κορυφή λίγο πριν το καταφύγιο Μιχάλης Νικολάου και διάνυσαν μία διαδρομή 8 χλμ με 750μ θετική υψομετρική.

Σάββατο 1 Οκτωβρίου 2022 : Ανάβαση στον Ψηλορείτη
2022-10-01
Μυθικό και ιερό βουνό στην αρχαιότητα ο Ψηλορείτης ή Ίδη είναι το ψηλότερο βουνό της Κρήτης με υψηλότερη κορυφή τον Τίμιο Σταυρό (2.453 μ.) και ένα από τα ψηλότερα βουνά της Ελλάδας. Η ονομασία Ψηλορείτης είναι νεότερη και αναφέρεται στο έγγραφο διανομής της Κρήτης στα δώδεκα αρχοντόπουλα το 1184 ως “το όρος το υψηλών”.
Η ορειβατική διαδρομή ξεκίνησε από τη θέση Λάκος Μυγερού και για να ολοκληρωθεί χρειάστηκαν 9.5 χλμ με 860μ θετική υψομετρική.
